
	  Parlamentul României   

 Camera Deputaţilor

	COMISIA JURIDICĂ, DE DISCIPLINĂ ŞI IMUNITĂŢI

Nr. 4c-11/667/2014

	COMISIA PENTRU ADMINISTRAŢIE PUBLICĂ ŞI AMENAJAREA TERITORIULUI

Nr. 4c-6/215/2014


Bucureşti, 30 septembrie 2014
RAPORT COMUN
asupra  propunerii legislative privind trecerea în proprietatea consiliilor locale a locuinţelor de serviciu aflate în proprietatea Statului şi administrate de Societatea Naţională a Sării S.A. Sucursala Exploatarea Minieră Rm. Vâlcea
În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi şi Comisia pentru administraţie publică şi amenajarea teritoriului au fost sesizate, cu dezbaterea pe fond a propunerii legislative privind trecerea în proprietatea consiliilor locale a locuinţelor de serviciu aflate în proprietatea Statului şi administrate de Societatea Naţională a Sării S.A. Sucursala Exploatarea Minieră Rm.Vâlcea, trimisă cu adresa nr. Pl.x 309 din 10 iunie 2014. 

Potrivit prevederilor art. 75 din Constituţia României, republicată şi ale art. 92 alin. (9) pct. 1 din Regulamentul Camerei Deputaţilor, republicat, cu modificările şi completările ulterioare, Camera Deputaţilor este Cameră decizională.

Senatul, în calitate de primă Cameră sesizată, a respins iniţiativa legislativă, în şedinţa din 3 iunie 2014.

Consiliul Legislativ a avizat favorabil iniţiativa legislativă, cu observaţii şi propuneri, conform avizului nr.1526 din 20 decembrie 2013.
         Guvernul a transmis Parlamentului, prin adresa cu nr.338/DPSG/21.02.2014, punctul său de vedere prin care nu susţine adoptarea iniţiativei legislative. 

Propunerea legislativă supusă dezbaterii are ca obiect de reglementare trecerea locuinţelor de serviciu din proprietatea Statului şi administrarea Societăţii Naţionale a Sării S.A. - Sucursala Exploatarea Minieră Râmnicu-Vâlcea, în proprietatea publică a unităţilor administrativ-teritoriale Brezoi, Costeşti, Ocnele Mari şi Baia de Fier şi administrarea consiliilor locale respective, urmând ca, odată cu schimbarea titularului dreptului de proprietate, locuinţele în cauză să îşi schimbe destinaţia în „locuinţe sociale", spre a fi "repartizate foştilor angajaţi, actualilor angajaţi sau urmaşilor acestora, după caz ".

În conformitate cu dispoziţiile art.61 şi art.63 din Regulamentul Camerei Deputaţilor, republicat, cu modificările şi completările ulterioare, examinarea iniţiativei legislative a avut loc în şedinţe separate, în data de 17 septembrie 2014 de către Comisia pentru administraţie publică şi amenajarea teritoriului şi în data de 30 septembrie 2014 de către Comisia juridică, de disciplină şi imunităţi.
Din numărul total de 24 membri ai Comisiei pentru administraţie publică şi amenajarea teritoriului au participat la şedinţă 20 deputaţi. Membrii Comisiei juridice, de disciplină şi imunităţi au fost prezenţi la lucrările comisiei potrivit listei de prezenţă. 
În urma dezbaterii, membrii celor două comisii au hotărât, cu majoritate de voturi, să supună votului Plenului Camerei Deputaţilor, respingerea propunerii legislative privind trecerea în proprietatea consiliilor locale a locuinţelor de serviciu aflate în proprietatea Statului şi administrate de Societatea Naţională a Sării S.A Sucursala Exploatarea Minieră Rm. Vâlcea, din următoarele considerente:
Pe lângă deficienţele de redactare conforme cu cerinţele normelor de tehnică legislativă, se sesizează anumite inadvertenţe cu legislaţia incidentă acestui domeniu, cum ar fi transferul drepturilor de proprietate şi schimbarea regimului locuinţelor de serviciu, Legea locuinţei nr.114/1996, republicată, cu modificările şi completările ulterioare, Legea nr.213/1998 privind bunurile proprietate publică, Legea nr.85/1992 privind vânzarea de locuinţe şi spaţii cu altă destinaţie construite din fondurile statului şi din fondurile unităţilor economice sau bugetare de stat — republicată, sau dispoziţiile art. 861 din Codul civil. 

Conform art.9 alin.(1) din Legea nr.213/1998 privind bunurile proprietate publică, cu modificările şi completările ulterioare, „Trecerea unui bun din domeniul public al statului în domeniul public al unei unităţi administrativ-teritoriale se face la cererea consiliului judeţean, respectiv a Consiliului General al Municipiului Bucureşti sau a consiliului local, după caz, prin hotărâre a Guvernului”, cu elementele prevăzute de normele elaborate de Ministerul Finanţelor Publice în acest domeniu. 

Regimul juridic al "locuinţei sociale" este reglementat în cuprinsul dispoziţiilor Legii nr.114/1996 (în mod distinct de cel al locuinţei de serviciu). Potrivit legii, „locuinţa socială” este "Locuinţa care se atribuie cu chirie subvenţionată unor persoane sau familii, a căror situaţie economică nu le permite accesul la o locuinţă în proprietate sau închirierea unei locuinţe în condiţiile pieţei" (art.2 lit.c)).

Potrivit art.9 din Legea nr.114/1996, republicată, locuinţele sociale aparţin "domeniului public al unităţilor administrativ-teritoriale". 

Din coroborarea art.47 din Legea nr.114/1996, republicată, cu modificările şi completările ulterioare, art.3 alin.(4) din Legea nr.213/1998 privind bunurile proprietate publică şi pct.III.6 din Anexa la această lege, locuinţele sociale, supuse regimului juridic aferent (inalienabile, imprescriptibile şi insesizabile) nu pot fi vândute. Astfel, schimbarea regimului imobilelor din locuinţe de serviciu în locuinţe sociale ar putea afecta inclusiv dreptul chiriaşilor de a cumpăra locuinţelor respective, în condiţiile şi cu facilităţile aferente, astfel cum sunt prevăzute în Legea nr.85/1992.

De asemenea, pe parcursul propunerii legislative se constată şi lipsa solicitării şi obţinerii acordului autorităţilor publice locale implicate, acestea neputând fi obligate să primească "în proprietate" bunuri imobile aflate în "proprietatea statului" şi în patrimoniul unui operator economic care funcţionează sub autoritatea Ministerului Economiei, cu cheltuielile aferente în raport cu starea acestor imobile, iar, pe de altă parte - pe lângă faptul că "locuinţele sociale" ce constituie domeniul public (exclusiv) local, nu pot face obiectul vânzării - asupra gestiunii/administrării şi/sau vânzării acestora nu ar putea fi mandatat Guvernul să procedeze la operaţiunile respective, în raport cu intenţia de reglementare.

Astfel, prin măsurile individuale preconizate, propunerea legislativă ar dobândi un caracter individual şi discriminatoriu, creându-se premisele unor vicii de neconstituţionalitate prin raportare la principiul constituţional al Statului de drept şi la principiul separaţiei/echilibrului puterilor în stat, astfel consacrate la art.1 alin.(3) și alin.(4) din Constituție. În mod corespunzător, prin derogare implicită de la cadrul legislativ/constituțional existent, măsurile individuale preconizate (art.1-9) sunt vulnerabile și sub aspectul afectării dispozițiilor constituționale ale art.1 alin.(5), potrivit cărora “În România, respectarea Constituției, a supremației sale și a legilor este obligatorie”. De asemenea, este afectat inclusiv principiul constituţional al autonomiei locale consacrat de art.120 din Constituţie şi de art.2 alin.(1) din Legea administraţiei publice locale nr.215/2001, republicată, cu modificările şi completările ulterioare.
 În raport cu obiectul şi conţinutul său, propunerea legislativă face parte din categoria legilor ordinare.

